《穿鳌鱼洞度莲花沟上文殊顶》
清代·汪天与

巨鳌潜海中，何年此迁播。古洞恒阴森，屏息不敢唾。

伛偻穿胁恒，延缘扪脊过。眼明一松横，根穿石壁破。

风云看飞腾，江海几掀簸。径度莲花沟，心胆寒无那。

悬崖如泛虚，股栗神已懦。每涉惧不测，伫足欲相贺。

降若探龙渊，陟如转蚁磨。九地升九霄，始达狮子座。

莲花入云开，莲蕊日以大。迎送松依然，涧底龙犹卧。

至此筋力疲，藉草一少坐。历历忆生平，久惯经坎坷。

此间觉平夷，无须咎摧挫。

作者简介：汪天与，字苍孚，号畏斋，仪徵籍歙县人。历官刑部郎中。有《沐青楼集》。